'Gulde' geleentheid wag op Serena | Netwerk24
Inenting raak nie jou premie vir mediese fonds
Mediesefondslede wat nie teen Covid-19 ingeënt is nie, se premies gaan nié hoër as dié van ander wees nie.
'Gulde' geleentheid wag op Serena
25 Junie 2021 13:44
Serena Williams Foto: Getty Images
Die 39-jarige Amerikaner sit haar stryd om 'n 24ste Grand Slam-titel voort, maar haar wisselvalligheid laat baie reeds wonder of sy die geestelike en fisieke krag het om sewe hoëgehalte-wedstryde op te dis.
"Dít is die vraag wat almal vra," het die voormalige voorste speler in die wêreld en 18-malige Grand Slam-kampioen Chris Evert gesê.
Die kombinasie van 'n vinnige oppervlak wat tel in die guns van spelers wat daarvan hou om kraghoue uit te deel en 'n lys teenstanders soos Ash Barty en Simona Halep, wat albei pas ná beserings terug is, tesame met Naomi Osaka wat om persoonlike redes afwesig sal wees, maak die deur vir Williams oop.
"Ek beskou dit as 'n gulde geleentheid vir haar," het Evert gesê.
"As daar nou al ooit 'n jaar was wat goed gelyk het, en as daar al ooit 'n Grand Slam was waar sy in staat is om te wen, dan sal dit vanjaar se Wimbledon wees."
Benewens Barty en die verdedigende kampioen, Halep, sal Bianca Andreescu, Aryna Sabalenka, Barbora Krejcikova en Karolina Pliskova hulself as uitblinkers op grasbane wil bewys, het Evert bygevoeg.
"Daar is egter altyd twee kante aan 'n muntstuk. Hierdie nuwe generasie is vreesloos en vol vertroue."
Dít is 'n gepaste beskrywing vir die 17-jarige Coco Gauff, wat Wimbledon in 2019 soos 'n storm getref het toe sy Venus Williams geklop het op pad na die vierde ronde, waar sy eindelik die knie voor die eindelike kampioen, Halep, moes buig.
Gauff het vroeër die maand die kwarteindronde in die Franse Ope gehaal en, selfs al was daar 'n glips in haar Wimbledon-voorbereiding toe sy Woensdag in 'n opwarmingstoernooi teen Anastasija Sevastova vasgeval het, sal sy gretig wees om die volgende groot tree in haar jong loopbaan te gee.
"Sy het haar vaardighede in die kleibaan-seisoen tot 'n volgende vlak ontwikkel," het Evert gesê.
"Sy het met elke toernooi beter en beter geword. Ek dink as haar afslaan in die kol is, kan sy maklik tot die tweede week deurdring, dalk selfs 'n kwarteindstryd of halfeindstryd op Wimbledon haal."
Die tennis-legende John McEnroe het Evert se siening beaam.
"Ek dink sy kan ver kom in die toernooi – halfeindronde of eindronde. Dit is heel moontlik as dinge goed gaan."